貞義女詠
作者：秦梓
朝代：宋

paragraphs: 史氏之女生寒門，白璧粲粲貞義存。
上無所天漂爲業，春風三十報母恩。
斬奢芟尚白日昏，子胥脫身間道奔。
遠來困窮乞於此，漂母進食哀王孫。
子胥還吳雪讎恥，貞女可憐身已死。
一飯之德古必償，遺以百金投瀨沚。
謫仙高才起幽沈，奕奕穹碑照江水。
有客停舟臨古祠，涼飈動水興遐思。
蕉黄荔丹幾千古，焄蒿悽愴若見之。
更憐抉目人已去，姑蘇臺上草萋萋。